Schultheiss und ratt zuͦ Bernn enbieten dem schulthn̄, ratt und gemeinen burgern ze Thun, unnsern
lieben getruwen, unnser fruntlich gruͦs und alles guͦt zuovor. Als dann uff nuͦ sonnentag nechst kompt
die gewonliche järkilchwiche zuo Fulense sin wirdet, habend wir betrachtet, das underwilen uff
semlichen kilchwichen lichticlichen gros misshellunge entsprungent, die gemeinem lande nit nützlich
und uns ouch unlidlichen sind. Das alles nuͦ ze für komen, bevelhen und gebieten wir
uch mit ernstlicher meynunge darzuͦ, bi vermidunge unnser sweren sträffe und ungnaden, das
niemand under uch allen us unnser stat Thun von uch zuͦ uns uff semliche kilchwichen
zichen, sunder iederman daheim bliben welle, und ob iemand under uch daran brüchig
und dis unnser gebotte ûbersechen wurde. So bevelhen wir dir, schulthn̄, in sunde', das du
ze stund und än gnäde von ir ieglichem der darwider tätte, zechen pfund pfennigen zuͦ
unnsern handen zuchest. Wil aber iemand under uch den applas uff söllicher kilchwichi reichen,
das mag er tuͦn, doch das er erberlichen mit sinem patter noster und än alle weri, darzuͦ
än pfiffer und ander lutte in die kilchen und wider darus heim gän sol, darnach wissent uch
ze richten. Datum crastina die Bartholomei anno etc LX secundo.
Item des glichen söllent ir in andern dem fryen gericht ouch verbieten und tuͦn.